Projektas

Lietuvos Respublikos Vyriausybė

nutarimas

DĖL STATINIO INFORMACINIO MODELIAVIMO METODŲ TAIKYMO

Nr.

Vilnius

Vadovaudamasi Lietuvos Respublikos viešųjų pirkimų įstatymo Nr. I-1491 35 straipsnio 2 dalies 13 punktu ir Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo Nr. XIII-328 48 straipsnio 2 dalies 12 punktu, Lietuvos Respublikos Vyriausybė nutaria:

1. Nustatyti, kad reikalavimai ir (arba) kriterijai dėl privalomo statinio informacinio modeliavimo metodų taikymo aplinkos ministro nustatyta tvarka turi būti nurodyti pirkimo dokumentuose perkančiosioms organizacijoms ir perkantiesiems subjektams (toliau kartu – pirkimų vykdytojai) perkant ypatingųjų statinių kategorijai priskiriamų statinių naujos statybos, rekonstravimo projektavimo paslaugas, naujos statybos, rekonstravimo darbus, kilnojamųjų daiktų (elektros energijos persiuntimui skirtų žemosios ir vidutinės įtampos elektros oro linijų, oro kabelių linijų, požeminių ir povandeninių kabelių linijų ir jų technologinių priklausinių, įskaitant transformatorines ir transformatorių pastotes ir jose įrengtus įrenginius, požeminių kabelių kanalų, linijas laikančių atramų ir kitų technologinių priklausinių, taip pat vartotojo elektros įrenginių, mažo ir vidutinio slėgio dujotiekių, ryšių linijų, ryšių kabelių, ryšių kabelių kanalų sistemų (toliau – kilnojamieji daiktai)) įrengimo, pertvarkymo projektavimo paslaugas, įrengimo, pertvarkymo darbus, statinių ir kilnojamųjų daiktų grupių (kvartalų) atnaujinimo (modernizavimo) projektavimo paslaugas, atnaujinimo (modernizavimo) darbus įgyvendinant urbanizuotose teritorijose esančių statinių ir kilnojamųjų daiktų grupių (kvartalų) atnaujinimo (modernizavimo) projektus, kai statiniai, kilnojamieji daiktai, statinių ir kilnojamųjų daiktų grupės (kvartalai) atitinka visus šiuos reikalavimus:

1.1. statybos skaičiuojamoji kaina, nustatyta pagal valstybės įmonės Statybos produkcijos sertifikavimo centro registruotų ir oficialiai paskelbtų rekomendacijų dėl statinių statybos skaičiuojamųjų kainų nustatymo palyginamuosius ekonominius rodiklius, arba planuojama įrengimo, pertvarkymo investicijų suma yra lygi arba viršija:

1.1.1. pastatams – 5 mln. Eur;

1.1.2. pastatams – 3 mln. Eur;

1.1.3. pastatams – 1,5 mln. Eur;

1.1.4. inžineriniams statiniams, kilnojamiesiems daiktams – 10 mln. Eur;

1.1.5. inžineriniams statiniams, kilnojamiesiems daiktams – 5 mln. Eur;

1.1.6. inžineriniams statiniams, kilnojamiesiems daiktams – 3 mln. Eur;

1.1.7. įgyvendinant urbanizuotose teritorijose esančių statinių ir kilnojamųjų daiktų grupių (kvartalų) atnaujinimo (modernizavimo) projektus atnaujinamų (modernizuojamų) statinių ir kilnojamųjų daiktų grupėms (kvartalams) – 5 mln. Eur;

1.1.8. įgyvendinant urbanizuotose teritorijose esančių statinių ir kilnojamųjų daiktų grupių (kvartalų) atnaujinimo (modernizavimo) projektus atnaujinamų (modernizuojamų) statinių ir kilnojamųjų daiktų grupėms (kvartalams) – 3 mln. Eur;

1.1.9. įgyvendinant urbanizuotose teritorijose esančių statinių ir kilnojamųjų daiktų grupių (kvartalų) atnaujinimo (modernizavimo) projektus atnaujinamų (modernizuojamų) statinių ir kilnojamųjų daiktų grupėms (kvartalams) – 1,5 mln. Eur;

1.2. projektavimo paslaugų pirkimų procedūros pradėtos po 2022 m. vasario 28 d., išskyrus atvejus, kai pirkimų procedūros atliekamos pagal iki 2022 m. vasario 28 d. sudarytas preliminariąsias sutartis, kurių pagrindu vyksta atnaujintas tiekėjų varžymasis, ar sukurtas dinamines pirkimo sistemas, pagal kurias atliekami pirkimai.

2. Statinio informacinio modeliavimo metodai ir reikalavimai dėl statinio informacinio modeliavimo metodų taikymo, nurodyti šio nutarimo 1 punkte, neprivalomi pirkimų vykdytojams perkant projektinių pasiūlymų rengimo paslaugas.

3. Statinio informacinio modeliavimo metodai ir reikalavimai dėl statinio informacinio modeliavimo metodų taikymo, nurodyti šio nutarimo 1 punkte, neprivalomi pirkimų vykdytojams perkant kultūros paveldo statinių (ar jų dalių) ir kitų kultūros paveldo objektų tvarkybos darbus ir tvarkomuosius statybos darbus.

4. Rekomenduoti pirkimų vykdytojams reikalavimus ir (arba) kriterijus dėl statinio informacinio modeliavimo metodų taikymo aplinkos ministro nustatyta tvarka nurodyti pirkimo dokumentuose perkant ypatingųjų statinių kategorijai priskiriamų statinių naujos statybos, rekonstravimo projektavimo paslaugas, naujos statybos, rekonstravimo darbus, kilnojamųjų daiktų įrengimo, pertvarkymo projektavimo paslaugas, įrengimo, pertvarkymo darbus, statinių ir kilnojamųjų daiktų grupių (kvartalų) atnaujinimo (modernizavimo) projektavimo paslaugas, atnaujinimo (modernizavimo) darbus įgyvendinant urbanizuotose teritorijose esančių statinių ir kilnojamųjų daiktų grupių (kvartalų) atnaujinimo (modernizavimo) projektus, kai statiniai, kilnojamieji daiktai, statinių ir kilnojamųjų daiktų grupės (kvartalai) neatitinka 1 punkto reikalavimų.

5. Įgalioti Lietuvos Respublikos aplinkos ministeriją parengti ir patvirtinti statinio informacinio modeliavimo metodų taikymo tvarką.

6. Šis nutarimas, išskyrus 1.1.2, 1.1.3, 1.1.5, 1.1.6, 1.1.8, 1.1.9 papunkčius, įsigalioja kitą dieną po oficialaus paskelbimo Teisės aktų registre.

7. Šio nutarimo 1.1.1, 1.1.4 ir 1.1.7 papunkčiai netenka galios 2024 m. sausio 1 d.

8. Šio nutarimo 1.1.2, 1.1.5 ir 1.1.8 papunkčiai įsigalioja 2024 m. sausio 1 d.

9. Šio nutarimo 1.1.2, 1.1.5 ir 1.1.8 papunkčiai netenka galios 2026 m. sausio 1 d.

10. Šio nutarimo 1.1.3, 1.1.6 ir 1.1.9 papunkčiai įsigalioja 2026 m. sausio 1d.

Ministras Pirmininkas

Aplinkos ministras